b"\n_START_ARTICLE_\nStian Bech\n_START_SECTION_\nBakgrunn\n_START_PARAGRAPH_\nBech var vokst opp p\xc3\xa5 Slemdal i datidens Aker kommune rett vest for Oslo, og var s\xc3\xb8nn av h\xc3\xb8yesterettsadvokat Stian Bech sr. som i 1920 skrev en kronikk i Nationen om \xc2\xabBolchevikerne og den hvite race\xc2\xbb. Denne kronikken introduserte Sions vises protokoller i Norge. _NEWLINE_Etter examen artium p\xc3\xa5 Hallings skole ble han immatrikulert p\xc3\xa5 kjemistudiet ved universitetet i Oslo h\xc3\xb8sten 1924 og arbeidet samtidig deltid p\xc3\xa5 farens advokatkontor. Etter et svindelfors\xc3\xb8k mot faren, br\xc3\xb8t faren all kontakt med ham. Han mistet ogs\xc3\xa5 farens finansiering av studiene. Han arbeidet deretter  blant annet som bussj\xc3\xa5f\xc3\xb8r i Oslo, hvor han kj\xc3\xb8rte i fast rute mellom Ekeberg og Oslo sentrum. Samtidig beveget han seg i stadig med h\xc3\xb8yreradikal retning. Han var en kort periode gift og fikk en datter.\n_START_SECTION_\nNS og Waffen-SS\n_START_PARAGRAPH_\nEtter den tyske innmarsjen i Norge meldte han seg inn i Nasjonal Samling 26. september 1940. Han fors\xc3\xb8kte \xc3\xa5 verve seg til Waffen-SS i januar 1941, men ble avvist da han var over den dav\xc3\xa6rende aldergrensen p\xc3\xa5 25 \xc3\xa5r. Da vervingen ga s\xc3\xa5pass d\xc3\xa5rlige resultater, ble aldersgrensen endret til 40 \xc3\xa5r. Bech gikk da inn i Waffen-SS' 5. SS-Panzer-Division \xc2\xabWiking\xc2\xbb, regiment \xc2\xabWestland\xc2\xbb i mai 1941. Etter oppl\xc3\xa6ring ble han utplassert utenfor Lublin 20. juni 1941. Han ble utp\xc3\xa5 h\xc3\xb8sten plassert i 1. SS-Brigade som kom inn i et omr\xc3\xa5de etter Einsatzgruppene og fulgte opp disse._NEWLINE_Han var av ukjente \xc3\xa5rsaker ute av tjeneste store deler av vinteren 1942 og ga senere ulike forklaringer p\xc3\xa5 hva han gjorde i denne perioden. Han ble dimittert i juni samme \xc3\xa5r. og ble tildelt \xc3\x98stfrontmedaljen.\n_START_SECTION_\nStatspolitiet\n_START_PARAGRAPH_\nEtter fronttjenesten ble han sendt p\xc3\xa5 et ideologisk kurs i Berlin beregnet p\xc3\xa5 tidligere soldater i Waffen-SS som skulle over i polititjeneste etter fronttjeneste. Han kom tilbake til Norge i juli og begynte i august 1942 i Statspolitiets avdeling som arbeidet med illegale aviser. Han ble her kjent for \xc3\xa5 ut\xc3\xb8ve ekstrem vold og tortur i tjenesten. Allerede 21. august fikk han hjernerystelse, men ellers bare mindre skrammer etter at Osvald-gruppen gjennomf\xc3\xb8rte en bombeaksjon mot lokalene i den dav\xc3\xa6rende Henrik Ibsensgate (i dag Hammersborggata). Han var sykmeldt i noen uker, men var friskmeldt til \xc3\xa5 delta i arrestasjonen av mannlige j\xc3\xb8der 26. oktober 1942. Han skal ha opptr\xc3\xa5dt sv\xc3\xa6rt brutalt under disse, og i tillegg plyndret private eiendeler fra arrestantene, ogs\xc3\xa5 ved senere anledninger plyndret han j\xc3\xb8der til privat form\xc3\xa5l, til tross for at dette var i strid med Heinrich Himmlers ordre._NEWLINE_Stian Bech var blant statspolitimennene som hadde hatt ansvar for \xc3\xa5 f\xc3\xb8lge opp j\xc3\xb8der som ikke overholdt meldeplikten i tiden frem mot arrestasjonene den 26. november, og han gikk systematisk igjennom leilighetene til j\xc3\xb8diske personer som NS-myndighetene savnet. Bech var ogs\xc3\xa5 ansvarlig for \xc3\xa5 gjennoms\xc3\xb8ke sykehus og andre institusjoner etter skjulte j\xc3\xb8der. Han fant raskt ut av de sykehusansatte saboterte jakten hans, for eksempel fant han ingen j\xc3\xb8diske navn etter \xc3\xa5 ha forlangt pasientkartotekene ved Ullev\xc3\xa5l sykehus utlevert. Bech klarte \xc3\xa5 f\xc3\xa5 fatt i minst 11 j\xc3\xb8der fra sykehusene innen utgangen av november, men 38 j\xc3\xb8diske menn hadde til samme tid unnsluppet Bechs gjennoms\xc3\xb8king av sykehusene._NEWLINE_Bech deltok i regelrett plyndring og underslag av arresterte j\xc3\xb8ders verdier. Under j\xc3\xb8dearrestasjonene den 26. oktober truet han de arrestertes familiemedlemmer til \xc3\xa5 legge frem alt de hadde av verdisaker, og han og en politikollega stappet smykker, armb\xc3\xa5ndsur og kontanter for minst 1500 kroner (en halv \xc3\xa5rsl\xc3\xb8nn p\xc3\xa5 den tiden) i lommene. Senere skaffet Bech mer penger ved \xc3\xa5 rane j\xc3\xb8diskeide forretninger. I slutten av november gikk han inn i Karl Johans Trikotasjehus A/S med pistol i h\xc3\xa5nden og \xc2\xabbeslagla\xc2\xbb forretningens kassabeholdning som gikk rett i egen lomme. Bech brukte pengene p\xc3\xa5 \xc3\xa5 overta en beslaglagt leilighet i Fagerborggata 27 i Oslo. Denne hadde tilh\xc3\xb8rt en j\xc3\xb8disk familie ved navn Bernstein som hadde lyktes med \xc3\xa5 flykte til Sverige. Bech betalte spottpris for leiligheten etter avtale med Haakon H\xc3\xb8st i Likvidasjonsstyret, og fikk ogs\xc3\xa5 Bernstein-familiens kl\xc3\xa6r, leker, inventar og \xc3\xb8vrige eiendeler._NEWLINE_Bech var fire ganger med i eksekusjonspelotonger. F\xc3\xb8rste gang i februar 1944, to ganger i mai 1944, og siste gang 9. og 10. februar 1945 ved henrettelsene i forbindelse med gjengjeldelsesaksjonen for drapet p\xc3\xa5 Karl Marthinsen 8. februar 1945.\n_START_SECTION_\nDom og tiden etter krigen\n_START_PARAGRAPH_\nEtter f\xc3\xb8rst \xc3\xa5 ha stukket av fra Oslo 8. mai 1945, ringte han til M\xc3\xb8llergata 19 mandag 14. mai 1945 og ble fengslet p\xc3\xa5 Akershus festning._NEWLINE_Bech satt fengslet i to \xc3\xa5r f\xc3\xb8r saken hans kom opp i september 1947 i Eidsivating lagmannsrett. Han d\xc3\xb8mt til livsvarig fengsel. I dommen heter det at \xc2\xabTiltaltes forhold under okkupasjonen er s\xc3\xa5 graverende at han ville v\xc3\xa6rt kvalifisert til d\xc3\xb8dsstraff dersom det ikke forel\xc3\xa5 spesielle omstendigheter.\xc2\xbb Retten viste til sakkyndige som mente Bech hadde varig svekkede sjelsevner og mente at dette ogs\xc3\xa5 kunne komme av skadene han ble utsatt for under bombeangrepet i august 1942. I Ny Tid er Bech omtalt som \xc2\xaben av de verste h\xc3\xa5ndlangerne ved tilintetgj\xc3\xb8relsen av de norske j\xc3\xb8dene under krigen.\xc2\xbb I Arbeiderbladet 5. mars 1947 omtales han som en av de mest brutale som gikk i Gestapos tjeneste under krigen. Tiltalen omfattet drap, en serie mishandlinger og simpelt tyveri. Bech medvirket i avh\xc3\xb8r og tortur av Dag Berggrav og Bjarne Eker._NEWLINE_Bech sonet i Bj\xc3\xb8rkelangen tvangsarbeidsleir til han ble ben\xc3\xa5det i juli 1954 eller l\xc3\xb8slatt p\xc3\xa5 pr\xc3\xb8ve. Han arbeidet etter l\xc3\xb8slatelsen som sj\xc3\xa5f\xc3\xb8r for den tidligere frontkjemperen Einar Markeng i hans eggproduksjon i Hedmark."